અને કુદરત તો જુઓ ! કેવો એનો સંબંધ, અને કેવી એની લેવડ-દેવડ ! આપણે માણસો તો સંબંધને ત્રાજવે તોળી તોળીને ઓછામાં ઓછું આપીને વધુને વધુ લેવાની દાનત સેવીએ, જ્યારે આકાશ સાગરનાં ખારાં પાણી શોધી એને મીઠાં-મધુરાં કરીને વર્ષારૂપે પાછાં ધરતી પર વરસાવે ! અને મા ધરતી, એના ખાડામાં કાદવ-કીચડનું ખાતર પૂરી, જેમાં દુર્ગંધનો તો પાર નહીં, એ જ ધરતી કાદવમાંથી કમળ અને ખાતરમાંથી રૂડાં-રૂપાળાં, મઘમઘતાં પુષ્પોની પથારી પાથરી દે ! આને કહેવાય ‘સંબંધ.’ સામેની વ્યક્તિની તમામ અધૂરપો સ્વીકારી લઈને પ્રેમનો પૂરો કળશ ઢોળી દેવો !